PSTC ดีด 3% โบรกฯชูเป้า 3 บ. ชี้กำไรปี 65 โต 180% รับแบ็คล็อก 4.7 พันลบ.
PSTC ดีด 3% โบรกฯชูเป้า 3 บ. ชี้กำไรปี 65 โต 180% แตะ 295 ลบ. รับแรงหนุนธุรกิจก่อสร้างที่มี Backlog เพิ่มขึ้นอย่างต่อเนื่องและการรับรู้รายได้จากโครงการท่อขนส่งน้ำมันไปยังภาคอีสาน
14 ก.พ. 2565

ผู้สื่อข่าวรายงานว่าวันนี้ (14 ก.พ. 2565) ราคาหุ้น บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC เวลา 15:32 น. อยู่ที่ระดับ 2.30 บาท เพิ่มขึ้น 0.10 บาท หรือ 4.55% โดยทำจุดสูงสุดที่ 2.40 บาท และทำจุดต่ำสุดที่ 2.20 บาท ด้วยมูลค่าการซื้อขาย 65.20 ล้านบาท

บริษัทหลักทรัพย์ โกลเบล็ก จำกัด ระบุในบทวิเคราะห์ (4 ม.ค.2565) โดยก่อนหน้านี้บริษัทฯ คว้างานก่อสร้างโครงการท่อเชื่อมต่อโรงแยกก๊าซธรรมชาติ หน่วยที่ 7 ของ บริษัท ปตท. จำกัด (มหาชน) หรือ PTT มูลค่ากว่า 1.3 พันล้านบาท ทำให้มี Backlog รวม 4.70 พันล้านบาท นอกจากนี้ยังได้งานจำหน่าย LNG 2 โครงการใหญ่ มูลค่ารวมกว่า 7 พันล้านบาท ป้อนลูกค้าอุตสาหกรรมทางการแพทย์เข้ามา
ส่วนโครงการท่อขนส่งน้ำมันไปยังภาคอีสานมีความคืบหน้าราว 95-98% โดยอยู่ระหว่างการขออนุญาตกับทางภาครัฐเป็นขั้นตอนสุดท้ายก่อนเริ่มดำเนินการ โดยคาดว่าจะเริ่มรับรู้รายได้อย่างช้าภายในไตรมาส 1/2565 ซึ่งหากโครงการดังกล่าวเริ่มรับรู้รายได้จะเป็นปัจจัยหนุนต่อผลประกอบการตั้งแต่ปี 2565 เป็นต้นไปให้เติบโตอย่างมีนัยสำคัญ
ทั้งนี้ทางฝ่ายวิจัยมีมุมมองเป็นบวกต่อผลประกอบการปี 2565 จากแรงหนุนของธุรกิจก่อสร้างที่มี Backlog เพิ่มขึ้นอย่างต่อเนื่องและการรับรู้รายได้จากโครงการท่อขนส่งน้ำมันไปยังภาคอีสานที่จะมาช่วยหนุนให้ผลประกอบการปี 2565 ให้เติบโต 180% สู่ 295 ล้านบาท จึงแนะนำ “ซื้อ” ราคาเป้าหมาย 3 บาท